Николай Огарьов
Когато веднъж в своя сън я видях…

Превод от руски: Иванка Павлова, —

chitanka.info

Когато веднъж в своя сън я видях

унила, тревожна, плашлива,

с повехнало тяло — едва я познах,

а някога беше красива.

Държеше в ръката си малко дете,

а друго до нея вървеше.

Че ден из ден нейната бедност расте —

и в дрехи, и в поглед личеше.

Трепереше цялата сякаш… Така

в пазарната хорска гълчава

я срещнах. Протегнах към нея ръка

и с мъка й казах тогава:

„Ела в моя дом. Ти си болна жена.

Към мене бъди доверчива.

Ще имаш подслон, облекло и храна,

ще бъдеш навярно щастлива.

Ще гледам децата ти. Беше суров

светът с вас — ти страдаше двойно.

За тях и за тебе сега съм готов

на всичко. Живейте спокойно.

На своята обич безумната страст

ще бъда осъден да скривам,

а гробът за тебе отвори ли паст —

над него сълзи ще проливам.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.